Návrh 
na ocenenie športovcov za športové výsledky v roku 2008
___________________________________________________________________________

Ocenenie najúspešnejších športových reprezentantov SR spolu s ich prijatím predsedom vlády SR sa koná každý rok od vzniku Slovenskej republiky. Stalo sa už tradičným stretnutím najvyšších predstaviteľov vlády SR s úspešnými športovcami.
Rok 2008 bol pre slovenských športovcov mimoriadny aj tým, že to bol rok olympijský, v ktorom bojovali o medailové umiestnenia na Hrách XXIX. olympiády a XIII. paralympijských hrách, ktoré sa uskutočnili v Pekingu. Z pohľadu športovcov to bol náročný rok, ale Peking ukázal, že môžu so cťou bojovať o tie najvyššie priečky. Aby sme mohli pozitívne hodnotiť vystúpenia slovenských športovcov na významných podujatiach aj v nasledujúcich rokoch, potrebujú na to tak ako celý slovenský šport väčšiu dôveru a hlavne podporu vlády Slovenskej republiky.
V olympijských športoch dosiahli mimoriadne úspechy (okrem výsledkov na OH 2008 v Pekingu) vodní slalomári – Michal Martikán a bratia Pavol a Peter Hochschornerovci, v športovej streľbe - Danka Barteková a družstvo strelkýň v zložení Danka Barteková, Lenka Barteková a Andrea Stranovská, v rýchlostnej kanoistike štvorkajak – Michal Riszdorfer, Richard Riszdorfer, Erik Vlček a Juraj Tarr, dvojkajak – Ivana Kmeťová a Martina Kohlová a v zápasení – David Musuľbes, ktorí získali tituly majstrov Európy. Ďalšie medailové umiestnenia získali Zuzana Štefečeková, Jozef Gönci, Zoltán Baláž, Michal Homola a Peter Pelach (športová streľba), Ladislav a Peter Škantárovci, Alexander Slafkovský, Matej Beňuš, Matúš Kunhart a Peter Šoška (vodný slalom a zjazd), Barbora Držková (dráhová cyklistika) a Ľuboš Križko, ktorý vytvoril aj európsky rekord (plávanie).
Presadili sa aj juniorskí reprezentanti, napr. vo vodnom slalome – kajakár Martin Halčin, ktorý získal titul juniorského majstra sveta a Barbora Balážová, ktorá získala titul juniorskej majsterky Európy v stolnom tenise. Peter Sagan v cyklistike vybojoval v minulom roku celkom 4 medaily – v horskej cyklistke v disciplíne cross-country sa stal nielen juniorským majstrom Európy, ale aj juniorským majstrom sveta a pridal aj striebornú medailu z juniorských majstrovstiev sveta a bronzovú medailu z juniorských majstrovstiev Európy v cyklokrose. 
V neolympijských športoch dominujú športovci v karate, raftingu, pretláčaní rukou, jazde psích záprahov, kickboxe, fitnes a modelárstve. Dobré výsledky sme dosiahli napr. aj v orientačnej cyklistike, kulturistike, šachu, motocyklovom športe a pod.. 
V športe so zdravotným postihnutím získala nepočujúca športovkyňa Ivana Krištofičová bronzovú medailu na majstrovstvách Európy, kde súčasne vytvorila juniorský svetový rekord a zároveň aj európsky rekord vo vrhu guľou. Štefan Kopčík vytvoril  svetový rekord v športovej streľbe nevidiacich a slabozrakých športovcov.
Do návrhu na ocenenie je zaradený aj horolezec Peter Hámor za výstup v Himalájach na Gašerbrum I. (8 068 m) a tiež Veronika Zuzulová, ktorá v sezóne 2007/2008 obsadila v celkovom hodnotení Svetového pohára v zjazdovom lyžovaní 3. miesto v slalome.
Športovci, ktorí sú navrhnutí na ocenenie za výsledky dosiahnuté v roku 2008, získali celkom 28 titulov majstrov sveta, 23 titulov majstrov Európy, 11 titulov juniorského majstra sveta, 2 tituly majstra Európy v kategórii do 21 rokov, 4 tituly juniorského majstra Európy a 4 tituly akademického majstra sveta. Celkovo navrhujeme oceniť 205 športovcov v individuálnych športoch a 2 družstvá v kolektívnych športoch (príloha č. 2). Na samotnom prijatí by sa malo zúčastniť 40 športovcov (príloha č. 1) a 19 hostí (príloha č. 3). Pre celkovú informáciu považujeme za potrebné dodať, že počet medailových umiestnení, ktoré v minulom roku získali reprezentanti Slovenska, je oveľa vyšší, ako je uvedené v prílohe č. 2. Do ocenenia však boli zaradení len tí športovci, ktorí splnili platné kritériá pre finančné ocenenie. 
Na prijatie predsedom vlády SR boli športovci vybraní tak, aby boli prezentované rôzne športy, v ktorých reprezentanti SR získali pre Slovenskú republiku cenné úspechy. V športoch, kde boli úspešní viacerí športovci, boli vybraní tí najúspešnejší. 
Finančné ocenenie športovcov za športové výsledky dosiahnuté v roku 2008 je navrhnuté v celkovej výške 231 623 € (6 977 850 Sk). Prostriedky na finančné ocenenie športovcov budú poskytnuté zo štátneho rozpočtu schváleného, pre kapitolu Ministerstva školstva SR na rozpočtový rok 2009.
Ocenenie športovcov je navrhnuté podľa platných kritérií pre finančné ocenenie športových výkonov reprezentantov SR z prostriedkov štátneho rozpočtu (príloha č. 5), ktoré boli prerokované v Rade ministra školstva SR pre šport a schválené na porade vedenia ministerstva školstva dňa 28. júna 2007.